CELEX: 32020D0153
Language: bg
Date: 2020-02-03 00:00:00
Title: Решение за Изпълнение (ЕС) 2020/153 на Комисията от 3 февруари 2020 година с което се забранява на Литва да издава отново разрешения съгласно член 53, параграф 1 от Регламент (ЕО) № 1107/2009 за продукти за растителна защита, съдържащи активното вещество тиаметоксам, за употреба върху пролетна репица срещу Phylloreta spp. и/или Psylliodes spp. (нотифицирано под номер C(2020) 464) (само текстът на литовски език е автентичен) (текст от значение за ЕИП)

5.2.2020   
               
               
                  BG
               
               
                  Официален вестник на Европейския съюз
               
               
                  L 33/19
               
            
         РЕШЕНИЕ ЗА ИЗПЪЛНЕНИЕ (ЕС) 2020/153 НА КОМИСИЯТА
         от 3 февруари 2020 година
         с което се забранява на Литва да издава отново разрешения съгласно член 53, параграф 1 от Регламент (ЕО) № 1107/2009 за продукти за растителна защита, съдържащи активното вещество тиаметоксам, за употреба върху пролетна репица срещу Phylloreta spp. и/или Psylliodes spp.
         
            
               (нотифицирано под номер C(2020) 464)
            
         
         (само текстът на литовски език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 53, параграф 3, буква а) от него,
         като има предвид, че:
         
                     (1)
                  
                  
                     С Регламент за изпълнение (ЕС) № 485/2013 на Комисията (2) се изменят условията за одобрение на активните вещества тиаметоксам, клотианидин и имидаклоприд, принадлежащи към класа на неоникотиноидите. С член 2 от посочения регламент беше забранена продажбата и употребата на семена от определени култури, третирани с продукти за растителна защита, съдържащи тези активни вещества, с изключение на семена, използвани в парници. Поради това държавите членки трябваше да изменят или оттеглят съществуващите разрешения за продукти за растителна защита, съдържащи посочените активни вещества.
                  
               
                     (2)
                  
                  
                     От 26 февруари 2016 г. насам Литва многократно предоставя извънредни разрешения, отнасящи се до третирането на семена и продажбата и засаждането на семена, третирани с продукти за растителна защита, съдържащи посочените активни вещества, въз основа на дерогацията, предвидена в член 53, параграф 1 от Регламент (ЕО) № 1107/2009 за извънредни ситуации. Комисията и останалите държави членки бяха надлежно уведомени за тези извънредни разрешения.
                  
               
                     (3)
                  
                  
                     На 3 март 2017 г Литва уведоми Комисията за две извънредни разрешения, които бяха в сила от 1 март 2017 г. до 28 юни 2017 г. и се отнасят за продукта за растителна защита, съдържащ тиаметоксам (CRUISER OSR) и предназначен за употреба върху пролетна репица срещу Phyllotreta
                        nemorum и Psylliodes
                        chrysocephala, и продукта за растителна защита, съдържащ клотианидин (MODESTO) и предназначен за употреба върху пролетна репица срещу Athalia rosae, Delia radicum, Phyllotreta sp. и Psylliodes spp.
                  
               
                     (4)
                  
                  
                     На 15 септември 2017 г. в съответствие с член 53, параграф 2 от Регламент (ЕО) № 1107/2009 Комисията поиска от Европейския орган за безопасност на храните („Органа“) да оцени извънредните разрешения, предоставени от няколко държави, сред които и Литва, за продукти за растителна защита, съдържащи активните вещества клотианидин, имидаклоприд и тиаметоксам и предназначени за употреби, които вече не са одобрени с Регламент за изпълнение (ЕС) № 485/2013, с оглед на условията за извънредните разрешения, определени в член 53, параграф 1 от Регламент (ЕО) № 1107/2009.
                  
               
                     (5)
                  
                  
                     На 1 март 2018 г. Литва отново уведоми за извънредно разрешение за продукта CRUISER OSR, съдържащ активната съставка тиаметоксам, предназначен за третиране на семена и засаждане на третирани семена, за употреба върху пролетна репица срещу Phyllotreta
                        nemorum и Psylliodes
                        chrysocephala.
                  
               
                     (6)
                  
                  
                     По отношение на съответните три активни вещества с регламенти за изпълнение (ЕС) 2018/783 (3), (ЕС) 2018/784 (4) и (ЕС) 2018/785 (5) на Комисията се потвърждават ограниченията, наложени с Регламент за изпълнение (ЕС) № 485/2013. С тях допълнително се ограничава употребата на продукти за растителна защита, съдържащи активните вещества имидаклоприд, клотианидин и тиаметоксам, като може да бъде разрешавана само употребата им като инсектициди в постоянни парници или за третирането на семена, които са предназначени за използване само в постоянни парници. Освен това получените култури трябва да остават в постоянни парници през целия си жизнен цикъл.
                  
               
                     (7)
                  
                  
                     В посочения в съображение 4 технически доклад, който беше изготвен по искане на Комисията и публикуван на 21 юни 2018 (6) и се отнася до четири комбинации от култури и вредители, за които Литва е предоставила извънредно разрешение, Органът заключи, че за две от комбинациите от култури и вредители съществува разрешен продукт, съдържащ алтернативно активно вещество със същия механизъм на действие, и тези комбинации са пролетна репица/Phyllotreta spp. и пролетна репица/Psylliodes spp. Единият продукт обаче не само обхваща пролетна репица/Phyllotreta spp. и пролетна репица/Psylliodes spp., за които съществува алтернативен метод, но се използва и за други комбинации от култури и вредители, а именно пролетна репица/Athalia rosae и пролетна репица/Delia radicum, за които не е наличен продукт, съдържащ алтернативно вещество.
                  
               
                     (8)
                  
                  
                     Поради това въз основа на оценката от Органа Комисията смята, че Литва не е спазила условията, определени в член 53, параграф 1 от Регламент (ЕО) № 1107/2009, по отношение на продукта CRUISER OSR, съдържащ активното вещество тиаметоксам и предназначен за употреба за комбинациите от култура и вредител, пролетна репица/Phyllotreta spp. и пролетна репица/Psylliodes spp., тъй като тези извънредни разрешения обхващат комбинация от култура и вредител, за която има разрешен друг продукт, съдържащ алтернативно активно вещество със същия механизъм на действие. Продуктът, обхващащ комбинациите пролетна репица/Athalia rosae и пролетна репица/Delia radicum, за които има разрешен друг продукт, съдържащ алтернативно активно вещество със същия механизъм на действие, обхващащ също друг вредител за същата култура, за който не съществува алтернатива, и поради това Комисията смята, че употребата на този продукт върху пролетна репица е приемлива, тъй като не следва да се насърчава употребата на множество продукти за растителна защита върху една и съща култура за третиране на различни вредители, когато това може да бъде избегнато.
                  
               
                     (9)
                  
                  
                     Поради това с писмо от 16 юли 2018 г. Комисията поиска от Литва да потвърди, че няма да издава отново извънредни разрешения за продукта за растителна защита CRUISER OSR, съдържащ активното вещество тиаметоксам, за употреба върху комбинациите от култури и вредители пролетна репица/Phyllotreta spp. и пролетна репица/Psylliоdes spp. В отговора си от 17 септември 2018 г. Литва заяви, че извънредното разрешение е обосновано.
                  
               
                     (10)
                  
                  
                     Комисията счита за необходимо да вземе решение, че Литва не може да издава отново извънредни разрешения за продукти за растителна защита, съдържащи активното вещество клотианидин или тиаметоксам, за употреба върху комбинациите от култури/вредители пролетна репица/Phyllotreta spp. и пролетна репица/Psylliоdes spp.
                  
               
                     (11)
                  
                  
                     Постоянният комитет по растенията, животните, храните и фуражите не даде становище в срока, определен от неговия председател. Беше счетено за необходимо изготвянето на акт за изпълнение и председателят представи проекта на такъв акт за изпълнение на апелативния комитет за допълнително обсъждане. Апелативният комитет не представи становище,
                  
               ПРИЕ НАСТОЯЩОТО РЕШЕНИЕ:
         
            Член 1
            Литва не може да издава отново разрешения съгласно член 53, параграф 1 от Регламент (ЕО) № 1107/2009 за продукти за растителна защита, съдържащи активното вещество тиаметоксам, за употреба върху пролетна репица срещу вредителите Phyllotreta spp. или Psylliоdes spp.
         
         
            Член 2
            Адресат на настоящото решение е Република Литва.
         
         
            Съставено в Брюксел на 3 февруари 2020 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 309, 24.11.2009 г., стр. 1.
         
            (2)  Регламент за изпълнение (ЕС) № 485/2013 на Комисията от 24 май 2013 г. за изменение на Регламент за изпълнение (ЕС) № 540/2011 по отношение на условията за одобрение на активните вещества клотианидин, тиаметоксам и имидаклоприд и за забрана на употребата и продажбата на семена, третирани с продукти за растителна защита, съдържащи посочените активни вещества (ОВ L 139, 25.5.2013 г., стр. 12).
         
            (3)  Регламент за изпълнение (ЕС) 2018/783 на Комисията от 29 май 2018 г. за изменение на Регламент за изпълнение (ЕС) № 540/2011 по отношение на условията за одобрение на активното вещество имидаклопри (
               ОВ L 132, 30.5.2018 г., стр. 31).
         
         
            (4)  Регламент за изпълнение (ЕС) 2018/784 на Комисията от 29 май 2018 г. за изменение на Регламент за изпълнение (ЕС) № 540/2011 по отношение на условията за одобрение на активното вещество клотианидин (ОВ L 132, 30.5.2018 г., стр. 35).
         
            (5)  Регламент за изпълнение (ЕС) 2018/785 на Комисията от 29 май 2018 г. за изменение на Регламент за изпълнение (ЕС) № 540/2011 по отношение на условията за одобрение на активното вещество тиаметоксам (ОВ L 132, 30.5.2018 г., стр. 40).
         
            (6)  Допълнителна публикация на ЕОБХ 2018:EN-1421.